**Παναγιώτης Σωτήρης\***

***Η γενιά του lockdown αντιμέτωπη με το φάσμα της ανεργίας***

[1] Η «γενιά του lockdown» θα βγει πολλαπλά τραυματισμένη από την περίοδο της πανδημίας. Δεν είναι απλώς ότι θα έχει περάσει την εμπειρία του φόβου, των μέτρων περιορισμού και την αποδιάρθρωση της σχολικής και πανεπιστημιακής ζωής. Πάνω από όλα θα έχει να αντιμετωπίσει και το βαρύ τίμημα της αυξημένης ανεργίας.

[2] Η ανεργία των νέων δεν είναι ένα πρόβλημα που γεννήθηκε με την πανδημία, αλλά υπήρχε και πριν από αυτήν. Σε μια σειρά από χώρες η ανεργία των νέων ήταν αυξημένη, ακόμη και σε χώρες όπου είχε αποτυπωθεί σχετική υποχώρηση του γενικού δείκτη ανεργίας. Αυτό είχε ως αποτέλεσμα ένα σημαντικό πρόβλημα εισόδου των νέων στην αγορά εργασίας. Επιπλέον, πέραν της αύξησης της ανεργίας, υπήρχε, ήδη πριν από τη μεγάλη κρίση του 2008-2009, το πρόβλημα της αυξημένης απασχόλησης των νέων σε επισφαλείς θέσεις εργασίας, όπως και η διαπίστωση ότι συχνά οι νέοι εργαζόμενοι αμείβονταν πιο χαμηλά σε σχέση με τα αναβαθμισμένα προσόντα τους -αυτό που κάποτε στη χώρα μας είχε ονομαστεί  η «γενιά των 700 ευρώ».

[3] Όμως, με την έναρξη της πανδημίας και την επιβολή των περιοριστικών μέτρων, οι νέοι αναδείχτηκαν σε έναν από τους αδύναμους κρίκους της αγοράς εργασίας. Αυτό είχε να κάνει με το ότι «προηγούνταν» στις απολύσεις, με το ότι συχνά είχαν πιο ελαστική σχέση εργασίας και μικρότερη προστασία σε σχέση με εργαζομένους μεγαλύτερης ηλικίας, με το ότι απασχολούνταν σε δυσανάλογο βαθμό σε θέσεις εργασίας σε κλάδους των υπηρεσιών (π.χ. στην εστίαση ή τη φιλοξενία) όπου και οι επιπτώσεις από τα περιοριστικά μέτρα ήταν πολύ πιο άμεσες. […]

[4] Όλα αυτά παραπέμπουν σε έναν από τους μεγαλύτερους κινδύνους σε σχέση με την πανδημία και την τρέχουσα βαθιά παγκόσμια οικονομική κρίση: τη δημιουργία μιας «χαμένης γενιάς», δηλαδή μιας γενιάς που όχι μόνο θα υποστεί μεγαλύτερο βάρος των επιπτώσεων της οικονομικής κρίσης, είτε εργασιακών και οικονομικών είτε ψυχολογικών, αλλά και θα δει να περιορίζονται σημαντικά οι προοπτικές της.

[5] Είναι ως εάν να της προσφέρουν ένα μέλλον μειωμένων προσδοκιών και σημαντικών δυσκολιών. Αυτό εξηγεί και τη σημασία που έχουν τα μέτρα για την αντιστροφή των επιπτώσεων της κρίσης να δώσουν ιδιαίτερη έμφαση στην προσπάθεια να δοθεί ξανά προοπτική και ελπίδα στους νέους.

[6] Αυτό, επίσης, εξηγεί τη σημασία να εξασφαλιστεί ότι η φετινή σχολική και ακαδημαϊκή χρονιά θα είναι μια χρονιά κατά το δυνατόν ολοκληρωμένη ως προς τις μαθησιακές πρακτικές, ακριβώς για να αποτραπεί και ο κίνδυνος να βρεθεί μια γενιά «στιγματισμένη» ως η γενιά της «χαμένης χρονιάς», ενώ με αυτό τον τρόπο θα αποτραπεί και το ενδεχόμενο να ενταθούν οι μεγάλες αποστάσεις ως προς τις γνώσεις, τα προσόντα και τις δεξιότητες.

\* *O Παναγιώτης Σωτήρης* *διδάσκει στο τμήμα Κοινωνιολογίας του Πανεπιστημίου Αιγαίου*

πηγή: <https://www.in.gr/2020/09/02/economy/genia-tou-lockdown-antimetopi-fasma-tis-anergias/>

**ΘΕΜΑ Α1**

Να γράψετε το γράμμα των παρακάτω προτάσεων και δίπλα τη λέξη ΣΩΣΤΟ ή ΛΑΘΟΣ, ανάλογα με το αν το περιεχόμενο της πρότασης ανταποκρίνεται ή δεν ανταποκρίνεται στο περιεχόμενο του κειμένου [μ. 10]

**Στο κείμενο:**

**α.** δίνεται η πληροφορία ότι η «γενιά του lockdown» θα είναι η «γενιά των 700 ευρώ»

**β.** υποστηρίζεται ότι πρέπει να εξασφαλιστεί πως η τρέχουσα σχολική χρονιά δεν θα αφήσει τους μαθητές πίσω ως προς τις μαθησιακές πρακτικές

**γ.** θίγεται κυρίως το πόσο η πανδημία θα επηρεάσει την ψυχική υγεία των νέων

**δ.** προβάλλεται η θέση ότι, αν δεν παρθούν σοβαρά μέτρα, θα μιλάμε για μια «χαμένη γενιά»

**ε.** χρησιμοποιείται ιδιαίτερα ο τρόπος πειθούς που ονομάζεται «επίκληση στην αυθεντία»

**ΘΕΜΑ Α2**

Να γράψετε τα δομικά μέρη της παραγράφου 2 και, στη συνέχεια, να εξηγήσετε τον τρόπο ανάπτυξης της ίδιας παραγράφου. [μ. 15]

**ΘΕΜΑ Α3**

Να εντοπίσετε και να γράψετε τρεις (3) διαρθρωτικές λέξεις / φράσεις και, στη συνέχεια να εξηγήσετε τη σημασία της καθεμιάς. [μ. 15]

**ΘΕΜΑ Γ**

Το κείμενο θεωρεί ότι, αν δεν αναστραφεί το οικονομικό κλίμα, τότε σύντομα η γενιά σας θα είναι μια «χαμένη γενιά». Συμμερίζεστε την άποψη αυτή; Να γράψετε τις σκέψεις σας σε ένα άρθρο 300 - 350 λέξεων για τη σχολική ιστοσελίδα.

ΣΗΜ: Να λάβετε υπόψη σας ότι ο όρος «χαμένη γενιά» («Lost Generation») δόθηκε στη γενιά που γεννήθηκε το διάστημα μεταξύ 1890 και 1915 και βίωσε τον Α΄ Παγκόσμιο Πόλεμο, στον οποίο σχεδόν 20 εκατομμύρια άνθρωποι έχασαν τη ζωή τους. [λ. 300-350] [μ. 40]

**ΕΝΔΕΙΚΤΙΚΕΣ ΑΠΑΝΤΗΣΕΙΣ**

**ΘΕΜΑ Α1**

Να γράψετε το γράμμα των παρακάτω προτάσεων και δίπλα τη λέξη ΣΩΣΤΟ ή ΛΑΘΟΣ, ανάλογα με το αν το περιεχόμενο της πρότασης ανταποκρίνεται ή δεν ανταποκρίνεται στο περιεχόμενο του κειμένου [μ. 10]

**Στο κείμενο:**

**Λ α.** δίνεται η πληροφορία ότι η «γενιά του lockdown» θα είναι η «γενιά των 700 ευρώ»

**Σ β.** υποστηρίζεται ότι πρέπει να εξασφαλιστεί πως η τρέχουσα σχολική χρονιά δεν θα αφήσει τους μαθητές πίσω ως προς τις μαθησιακές πρακτικές

**Λ γ.** θίγεται κυρίως το πόσο η πανδημία θα επηρεάσει την ψυχική υγεία των νέων

**Σ δ.** προβάλλεται η θέση ότι, αν δεν παρθούν σοβαρά μέτρα, θα μιλάμε για μια «χαμένη γενιά»

**Λ ε.** χρησιμοποιείται ιδιαίτερα ο τρόπος πειθούς που ονομάζεται «επίκληση στην αυθεντία»

**ΘΕΜΑ Α2**

Να γράψετε τα 1/ **δομικά μέρη της παραγράφου** 2 και, στη συνέχεια, 2/ να εξηγήσετε **τον τρόπο ανάπτυξης της** ίδιας **παραγράφου**. [μ. 15]

**ΘΕΜΑ Α3**

Να εντοπίσετε και να γράψετε **τρεις (3) διαρθρωτικές λέξεις / φράσεις** και, στη συνέχεια να **εξηγήσετε τη σημασία της καθεμιάς**. [μ. 15]

**ΘΕΜΑ Γ**

Το κείμενο θεωρεί ότι, <αν δεν αναστραφεί το οικονομικό κλίμα>, τότε σύντομα η γενιά σας θα είναι μια «χαμένη γενιά». Συμμερίζεστε την άποψη αυτή; Να γράψετε τις σκέψεις σας σε ένα άρθρο 300 - 350 λέξεων για τη σχολική ιστοσελίδα.

**ΘΕΜΑ Γ**

|  |  |
| --- | --- |
| Είμαστε άραγε η «χαμένη γενιά»;[1] *Διαβάσαμε πρόσφατα το κείμενο του Π. Σ., στο οποίο εκφράζεται η άποψη ότι, αν δεν αναστραφεί το οικονομικό κλίμα που δημιούργησε η πανδημία, τότε σύντομα η γενιά μας θα είναι μια «χαμένη γενιά». Πρόκειται για ένα σοβαρό χαρακτηρισμό, που, κατά τη γνώμη μου, θέλει περεταίρω διερεύνηση. Όπως ξέρουμε, ο χαρακτηρισμός «χαμένη γενιά» αποδίδεται στη γενιά που μεγάλωσε στον Α΄ Παγκόσμιο Πόλεμο. Εκεί ο όρος αυτός είχε κυριολεκτικό περιεχόμενο, αφού στη διάρκεια του πολέμου έχασαν τη ζωή τους εκατομμύρια άνθρωποι. Μπορεί, όμως, να αποδοθεί ο χαρακτηρισμός αυτός στη γενιά μου;*[2] *Είναι αλήθεια ότι η πανδημία έχει δημιουργήσει μία κατάσταση που κλονίζει όλο τον κόσμο σε διάφορους τομείς, ιδιαίτερα στον οικονομικό. Στασιμότητα στην αγορά, κλείσιμο επιχειρήσεων και καταστημάτων, απώλεια χιλιάδων θέσεων εργασίας, ανεργία, είναι μερικά από τα εμφανή αποτελέσματα της πανδημίας στον τομέα αυτό. Αυτή η οικονομική κατάσταση πλήττει τους πάντες, αλλά μοιάζει εφιαλτική περισσότερο για τους νέους. Κι αυτό διότι οι νέοι βλέπουν ένα μέλλον χωρίς προοπτικές, αφού η ανασφάλεια και η αβεβαιότητα κυριαρχούν. Μπορούμε, όμως, για τους παραπάνω λόγους να μιλάμε για «χαμένη γενιά»;* [3] *Όχι, κατά τη γνώμη μου, δεν μπορούμε και δεν πρέπει να μιλάμε για «χαμένη γενιά». Κάθε γενιά έχει τα δικά της χαρακτηριστικά και αναπτύσσει τη δική της δυναμική. Καταρχάς, η δική μας γενιά έχει την τεχνογνωσία, την οποία μπορεί να αξιοποιήσει και να εξελίξει. Αυτό είναι ένα εφόδιο που ανοίγει δρόμο για το μέλλον. Επίσης, οι νέοι σήμερα έχουν τη δυνατότητα να βρουν εργασία σε όλον τον κόσμο. Ξέρουν ξένες γλώσσες, έχουν κατακτήσει γνώση και δεξιότητες που δεν είχαν άλλες γενιές, επικοινωνούν και συνεργάζονται με ανθρώπους που ζουν μακριά τους, ταξιδεύουν εύκολα και γρήγορα. Όλη αυτή η συνθήκη τους επιτρέπει να διαμορφώσουν μια δυναμική που δίνει μια αισιόδοξη προοπτική για τη ζωή τους.* [4] *«Χαμένη γενιά» είναι η γενιά που χάνεται στον πόλεμο. Η δική μας γενιά είναι ζωντανή. Και κάθε ζωντανός οργανισμός βρίσκει τον τρόπο να επιβιώνει και να δημιουργεί. Θα βρούμε κι εμείς τον τρόπο μας να διεκδικήσουμε το μέλλον μας.* [λ. 326] | **ΣΧΟΛΙΑ**- Πολύ εύστοχος ο **τίτλος**- Η 1η παράγραφος είναι **εισαγωγική** και ως τέτοια περιέχει: 1. Την αφορμή για τη σύνταξη του άρθρου, 2. Το θέμα και τους άξονες που θα αναπτύξει. - Η 2η παράγραφος θέτει το πλαίσιο, στο οποίο εμφανίζεται ο όρος «χαμένη γενιά»- Στην 3η παράγραφο ο συντάκτης του άρθρου διατυπώνει τη θέση του και αναπτύσσει την επιχειρηματολογία του. - Στην 4η παράγραφο διατυπώνεται ένα ακόμη επιχείρημα και ταυτόχρονα η παράγραφος λειτουργεί και ως επίλογος |